2021. gada 18. maijā Noteikumi Nr. 310

Rīgā (prot. Nr. 42 5. §)

**Prasības mēraparātam, ar kuru pārbauda alkohola koncentrāciju
personas izelpas gaisā**

Izdoti saskaņā ar

Administratīvās atbildības likuma

113. panta trešo daļu,

Ceļu satiksmes likuma

43.5panta pirmo daļu un

likuma "Par mērījumu vienotību"

6. panta otro daļu

 1. Noteikumi nosaka prasības mēraparātam, ar kuru pārbauda alkohola koncentrāciju personas izelpas gaisā.

 2. Mēraparāts, ar kuru pārbauda personas izelpas gaisu, ir valsts metroloģiskajai kontrolei pakļauts stacionārs, pārvietojams vai pārnēsājams mērīšanas līdzeklis, ar kuru nosaka alkohola koncentrāciju personas izelpas gaisā noteiktajās kļūdu robežās un kurš ir paredzēts normatīvajos aktos noteikto prasību izpildei nepieciešamo pierādījumu vai apliecinājumu iegūšanai (turpmāk – alkometrs).

3. Alkometrs, kurš atbilst piemērojamo standartu prasībām vai Starptautiskās reglamentētās metroloģijas organizācijas dokumentos noteiktajām prasībām, uzskatāms par atbilstošu tām šo noteikumu prasībām, kuras aptver minētie standarti vai dokumenti.

4. Nacionālā standartizācijas institūcija saskaņā ar Veselības ministrijas ieteikumu publicē savā tīmekļvietnē alkometram piemērojamo standartu sarakstu, bet Nacionālā metroloģijas institūcija – to dokumentu sarakstu, kurus var piemērot šo noteikumu prasību izpildei.

5. Alkometram izvirzītās metroloģiskās un tehniskās prasības ir noteiktas šo noteikumu 1. [pielikumā](https://likumi.lv/ta/id/124385#piel0).

6. Alkometra ekspluatācijas apstākļi ir noteikti šo noteikumu 2. pielikumā.

7. Prasības alkometra marķējumam un tā programmatūras identifikācijai:

 7.1. uz alkometra viegli saskatāmā, salasāmā, neizdzēšamā veidā ir norādīta šāda informācija:

7.1.1. ražotāja reģistrētā preču zīme vai ražotāja nosaukums;

7.1.2. alkometra tips un modelis;

7.1.3. alkometra sērijas numurs un izgatavošanas gads;

7.1.4. alkometra mērījumu diapazons;

7.1.5. apkārtējās vides temperatūras diapazons, kurā alkometru drīkst izmantot;

 7.1.6. alkometra energoapgādes avota spriegums un strāvas frekvence;

7.2. alkometra programmatūras identifikācija ir nolasāma alkometra displejā.

8. Alkometram ir pievienota lietošanas instrukcija valsts valodā. Instrukcijā ir iekļauta informācija par alkometra darbības principu, pareizu ekspluatāciju, alkometra apkopi un pieļaujamo iestatīšanu.

9. Atzīt par spēku zaudējušiem Ministru kabineta 2005. gada 20. decembra noteikumus Nr. 977 "Prasības mēraparātiem, ar kuriem nosaka alkohola koncentrāciju personas izelpotajā gaisā" (Latvijas Vēstnesis, 2005, 26. nr.).

 10. Alkometru tipa apstiprināšanas sertifikāti, kuri izsniegti līdz šo noteikumu spēkā stāšanās dienai saskaņā ar Ministru kabineta 2005. gada 20. decembra noteikumiem Nr. 977 "Prasības mēraparātiem, ar kuriem nosaka alkohola koncentrāciju personas izelpotajā gaisā", ir spēkā līdz tajos norādītā termiņa beigām.

Ministru prezidents A. K. Kariņš

Veselības ministrs D. Pavļuts